**UDHËZIM**

**Nr. 9 datë, 29.3.2023**

**PËR DISA SHTESA DHE NDRYSHIME NË UDHËZIMIN NR. 16, DATË 26.4.2019, “PËR LLOJET, PROCEDURAT DHE MËNYRAT PËR LËSHIMIN E CERTIFIKATAVE, SI DHE FORMATET QË DO TË PËRDOREN NË SISTEMIN E ARSIMIT DHE FORMIMIT PROFESIONAL”**

Në mbështetje të nenit 102, pika 4, të Kushtetutës së Republikës së Shqipërisë; të nenit 29, pika 4, të ligjit nr. 15/2017, “Për arsimin dhe formimin profesional në Republikën e Shqipërisë”; dhe të nenit 8, shkronja “ë”, dhe nenit 14 dhe të shtojcës l, të ligjit nr. 10247, datë 4.3.2010, “Për kornizën shqiptare të kualifikimeve” (KSHK), të ndryshuar,

UDHËZOJ:

Në udhëzimin nr. 16, datë 26.4.2019, “Për llojet, procedurat dhe mënyrat për lëshimin e certifikatave, si dhe formatet që do të përdoren në sistemin e arsimit dhe formimit profesional”, bëhen shtesat dhe ndryshimet, si më poshtë vijon:

1. Në pikën 2 bëhet ndryshimi si më poshtë:

“2. Në përfundim të klasës X për strukturën arsimore 2+1+1, të klasave X dhe XII, për strukturën arsimore 2+2, të klasave X, XI dhe XII për strukturën arsimore bllok 4-vjeçar dhe të klasës I për arsimin pas të mesëm (2-vjeçar), të gjithë nxënësit pajisen me dëftesë klase.”.

2. Pika 3 ndryshohet si më poshtë :

3. “Dokumentet e certifikimit në arsimin profesional pasqyrojnë rezultatet e arritjeve të nxënësve në përfundim të kualifikimeve profesionale të niveleve 2, 3, 4 dhe 5 të Kornizës Shqiptare të Kualifikimeve (KSHK), respektivisht të barasvlershme me nivelet 2, 3, 4 dhe 5 të Kornizës Evropiane të Kualifikimeve (KEK)”.

3. Pika 4 shfuqizohet.

4. Në pikën 6, pas togfjalëshit “Matura Shtetërore” shtohet togfjalëshi “Profesionale”.

5. Në pikën 7, shkronja “b” ndryshohet si më poshtë vijon:

“b) Certifikata profesionale e nivelit është dokumenti i lëshuar nga institucionet ofruese të arsimit profesional për nxënësit, që përmbushin me sukses një kualifikim profesional të caktuar të niveleve 2–5 të KSHK-së. Certifikata profesionale e nivelit është e vlefshme e shoqëruar me suplementin e saj”.

6. Në pikën 7 pas shkronjës “e” shtohet shkronja “f ”, me përmbajtje si më poshtë:

“f) Suplementi i certifikatës profesionale është dokumenti që shoqëron certifikatën profesionale të nivelit dhe që përmban të dhëna për rezultatet e nxënësit si dhe kualifikimin përkatës.”.

7. Në pikën 8.1 bëhen ndryshimet si më poshtë:

a) shkronja “f” ndryshohet si më poshtë:

“f) Emërtimin e kualifikimit profesional përkatës”;

b) shkronja “g” ndryshohet si më poshtë:

“g) Nivelin e kualifikimit profesional në KSHK dhe referencën përkatëse në KEK”;

c) pas shkronjës “n” shtohet një shkronja “nj” me përmbajtje, si më poshtë:

“nj) Referencën ligjore për modelin e certifikatës”.

8. Në pikën 8.2 bëhen ndryshimet si më poshtë:

a) shkronja “f” ndryshohet si më poshtë:

“f) Emërtimin e kualifikimit profesional përkatës”;

b) shkronja “g” ndryshohet si më poshtë:

“g) Nivelin e kualifikimit profesional të përfituar, në KSHK dhe referencën përkatëse në

 KEK”.

9. Në pikën 8.3 bëhen ndryshimet si më poshtë:

a) shkronja “f” ndryshohet si më poshtë:

“f) Emërtimin e kualifikimit profesional përkatës”;

b) shkronja “g” ndryshohet si më poshtë:

“g) Nivelin e kualifikimit profesional të përfituar, në KSHK dhe referencën përkatëse në KEK”;

c) shkronja “i” ndryshohet si më poshtë:

“i) Listën e lëndëve/moduleve, kohëzgjatjet e tyre (orët mësimore) dhe rezultatet (notat) e nxënësit, për çdo vit shkollor”.

ç) shkronja “j” ndryshohet si më poshtë:

“j) Rezultatet (notat) e provimeve përfundimtare të nivelit;”

d) shkronja “l” ndryshohet si më poshtë:

“l) Listën e kompetencave profesionale të kualifikimit profesional përkatës”;

dh) shkronja “m” ndryshohet si më poshtë:

“m) Mundësitë e punësimit në përfundim të kualifikimit profesional”

e) shkronja “n” ndryshohet si më poshtë:

“n) Referencën ligjore për modelin e suplementit të certifikatës”;

ë) pas shkronjës “n” shtohet shkronja “nj” si më poshtë:

“Mundësitë e shkollimit të mëtejshëm në përfundim të kualifikimit profesional”

10. Në pikën 8.4 bëhen ndryshimet si më poshtë:

a) Shkronja “f”, ndryshohet si më poshtë:

“f) Të dhënat për kursin e unifikuar: emërtimin, kohëzgjatjen (orët mësimore), kodin, datën e fillimit dhe të mbarimit të kursit”;

b) shkronja “g” ndryshohet si më poshtë:

“g) Listën e moduleve, kohëzgjatjet e tyre (orët mësimore) dhe rezultatet (notat) përkatëse të kursantit”;

 c) shkronja “h” ndryshohet si më poshtë:

 “h) Rezultatin (notën) e provimit përfundimtar të kursit”;

11. Në pikën 8.5 bëhen ndryshimet si më poshtë:

a) shkronja “f” ndryshohet si më poshtë:

 “f) Të dhënat për kursin e veçantë të formimit profesional: emërtimin, kohëzgjatjen (orët mësimore), datën e fillimit dhe të mbarimit të kursit”;

b) shkronja “g” ndryshohet si më poshtë:

“g) Rezultatin (notën) e provimit përfundimtar të kursit të veçantë (nëse aplikohet)”;

c) pas shkronjës “g” shtohet shkronja “gj” me përmbajtje si më poshtë:

“gj) Listën e njësive mësimore (module, lëndë, tema, projekte etj.), kohëzgjatjet e tyre (orët mësimore) dhe rezultatet (notat) përkatëse të kursantit (nëse aplikohet)”;

12. Në pikën 8.6 bëhen ndryshimet si më poshtë:

a) shkronja “a” ndryshohet si më poshtë:

“a) Emrin e institucionit ofrues të formimit profesional, që lëshon vërtetimin”;

b) shkronja “d” ndryshohet si më poshtë:

“d) Listën e njësive mësimore (module, lëndë, tema, projekte etj.) në të cilat kursanti ka marrë pjesë dhe rezultatet (notat) e fituara”.

13. Ky udhëzim hyn në fuqi menjëherë dhe botohet në Fletoren Zyrtare.

MINISTËR I FINANCAVE DHE EKONOMISË

**Delina Ibrahimaj**